**СОВРЕМЕНОТО СЕСТРИНСТВО И НИВОТО НА ПРОФЕСИОНАЛНА ЗДРАВСТВЕНА НЕГА ВО Р.МАКЕДОНИЈА**

**Величкова, Н**. Висока здравствена школа, Факултет за медицински науки, Универзитет “Гоце Делчев” – Штип

**Воведен дел:** Сестринството како професија има свои права, привилегии и одговорности кои постојано треба да ги наметнува и развива. Медицинската сестра ја има водечката улога во подрачјето на современото сестринство и во спроведувањето на адекватна здравствена нега. Целокупното техничко и научно достигнување во медицината како и зголемените барања за квалитетна услуга од областа на сестринството и здравствената нега се поврзани со потребата од постојана едукација и стручно усовршување. Во Европа постојат модели за организации кои позитивно деjствуваат на сестринската пракса и кои можат да се применат врз сестринските работни средини и со тоа да придонесат за оптимална социјална и психолошка добростојба на сестринскиот персонал.

**Цели на трудот:** Цел на ова истражување е да се утврди нивото на современо сестринство во Р. Македонија, местото и улогата на мединската сестра во целокупниот здравствен систем и креирањето на релевантна здравствената политика, нејзината континуирана едукација и безбедност на работното место.

**Материјал и методи:** Во ова истражување беа опфатени 100 медицински сестри/техничари кои работат во ЈЗУ Клиничка болница - Штип, кои се од различни профили и со различно работно искуство. Кај сите нив беше спроведена анонимна анкета со комплет алатки, врз база на која се добија првични информации за нивото на здравствената нега и современото сестринство кај нас.

**Резултати:** 65% од нашите испитаници одговорија дека во работните средини не се прифатени како професионалци, 30% одговорија дека понекогаш се прифатени како професионалци додека само 5% се изјаснија дека секогаш се прифатени како професионалци. 62% се изјаснија дека во тек на својот работен ангажман биле злоупотебувани на работното место додека 38% одговорија дека не биле злоупотебувани. При тоа не е наведено за каков вид на злоупотреба станува збор (сексуална, вербална, физичка, психичка. 32% од испитаниците се изјаснија дека учествуваат во донесувањето на одлуки во нивните работни организации, 52% не учествуваат, а само 16% понекогаш учесетвуваат во донесувањето на одлуки. 72% од нив веќе ја продолжиле својата едукација, 7% не го продолжиле и не планираат да го продолжат своето образование (поради големиот стаж над 35г.), додека 21% размислуваат да продолжат. 68% испитаници одговарија дека немаат доволно време за комуникација со пациентите (како причина за тоа го наведуваат недостатокот од сестрински кадар), додека 32% имаат доволно време. 57% од испитаниците во тек на нивниот работен ангажман не членувале во сестрински здруженија, 20% членувале па се откажале, додека 23% се изјаснија дека активно членуваат во нив. 68% одговорија дека досега не учествувале на ниту еден конгрес, 8% дека активно учествуваат, а 24% биле пасивни слушатели на одржаните конгреси.

**Заклучок:** Сестринството во Р. Македонија претрпува големи радикални промени, како во начинот на дејствување така и во самото функционирање. За жал кај нас сеуште не се спроведуваат и утврдуваат модели на организации кои позитивно дејствуваат на сестринската пракса. Во тој контекст сестринските здруженија мора да посветат повеќе внимание на зајакнување на имиџот на сестринскиот персонал, сите нивни достигнувања и активности да ги презентираат и со тоа да ја зајакнат нивната професионална самодоверба. Радува податокот дека најголемиот дел од сестринскиот персонал се свесни за предизвиците кои ги наметнува современото сестринство и поради тоа лесно ги прифаќаат новите постапки и методи во здравствената нега. Имајќи ги во предвид и новите препораки на Европската унија со сите нејзини стандарди, медицинскиот сестрински персонал во Р. Македонија неминовно мора да ги следи ваквите стандарди се со цел градење на современ здравствен систем кој ќе овозможи сигурна и прогресивна здравствена нега, а сите останати здравствени инситуции мора да покажат поголем респект кон оваа професија.